*Barabási Tivadar*

**A KORONÁZATLAN LUCIFER**

egyfelvonásos

KAMILLA (30 éves, irodalomtanár)

GÁBOR (36 éves, gyári munkás)

FÉRFI

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Tágas, nyitott living, kanapé, asztal, televízió. Egy nő ül a laptop előtt, ír.*

KAMILLA Merza Kamilla vagyok és ez az én karantén naplóm. Egyedül jöttem fel a nagyvárosba, senkit sem ismertem. Közel a harminchoz el akartam már az otthontól, a punnyadt kisvárosi légkörtől szakadni. Kaptam egy tanári állást, irodalmat tanítok egy elemi iskolában, szabadidőmben irogatok, novellákat, regényeket. Nem fizetnek valami jól a suliban, a lakbért alig tudtam kifizetni, a számlákkal mindig el voltam maradva. Féltem a magánytól, nem akartam egyedül maradni, de nem találtam hozzám illő férfit. Majd jött ő... Gábor, a szőke herceg paripán, jött, hogy megmentsem ebből a porfészekből, a mocsárból emelt ki, s fényesre pucolt lelkével. Tinderen ismerkedtünk meg, majd begyorsultak a dolgok. Úgy indult az egész, mint egy Disney film. Egyik este, mikor hazajött a gyárból, megleptem egy gyertyafényes habos fürdővel...habár nem szereti a vizes pancsolásokat, de el volt ragadtatva... még senki sem csinált neki ilyet. Aznap este szerelmet vallottunk egymásnak, aztán beköltöztem hozzá, lassan hat hónapja, hogy egy fedél alatt lakunk. Minden este meleg vacsorával vártam haza. A járvány miatt most bezárták a gyárat, Gábort meg kitették a munkahelyéről, de ő nem aggódik, azt mondja majd csak visszaveszik. Az én fizetésemből élünk...amíg lehet...

Sokat nem beszél, meg nem mindig mossa meg a fogát, mindig én kell a fürdőszobába ráncigáljam a fülénél fogva, mint egy gyermeket, de szép ember a Gábor...magas...nagyon magas, s dús a haja. Szeretem, hogy házias s kiválóan főz, mennyei finomságokat készít, megnyalom mind a tíz ujjamat utána. Mindig elmosogat maga után, s egy makacs ezermester. Mikor elromlott a mosógép, addig le nem feküdt, míg meg nem szerelte. Ha pókot lát a lakásban, mindig eltünteti előlem, mert tudja, hogy írtózom tőlük. Na meg a szex....tankönyveket írhatnánk róla...Volt benne valami...valami megfoghatatlan...valami amivel egyszerűen bevonzott a hatáskörébe...valami amivel levett a lábam alól...Ki vagy te Gábor? Milyen mágikus erőkkel rendelkezel? - folyton ezt kérdeztem magamtól...Annyira mesébe illő volt minden, hogy valahol piszkálta az agyam, valami itt bicsaklik, itt valami nincs a rendjén, sántikál valami a történetben. Magas érzelmi intelligenciával rendelkezik, mindennap megvallja szerelmét irányomba, néha gagyin, de a szándék a fontos. Folyton ölelget, csókolgat, úgy tart mint egy porcelán bábut...én hülye naív...ilyen tényleg csak a mesékben van. Szépnek szép, háziasnak házias, varázsló az ágyban, de néha nem a legokosabb. Ez a kicsi semmi tárgy *(kezébe veszi okostelefonját)*...ebben van az egész életünk, mindent megtudhatunk egy emberről ebből a tégladarabból. Ígyis mindent tudnak már rólunk, tudják legbelső titkainkat, kérdés, hogy mire használják ezeket az információkat fel. Egyik este elkogyogta a jelszavát. Nem valami bonyolult, a születési dátuma, 840213. Mikor épp zuhanyzott, rágott a kíváncsiság s beléptem. Bárcsak ne tettem volna...most is ráz a hideg...hat hónap...fél év hazugság...

*Gábor belép bevásárló szatyrokkal a kezében.*

KAMILLA Hol voltál ilyen sokat?

GÁBOR Sor volt, egy órát álltam kint, míg beengedtek az üzletbe. Egy méterre álltunk egymástól a fagyos hidegben.

KAMILLA Aha...

GÁBOR Három zsák kaját vettem, csak élesztőt, egészségügyi szeszt és maszkot nem kaptam, sehol se lehet kapni. Talán szeszből még van egy kevés itthon, ezzel majd a telefonokat lefertőtlenítjük.

KAMILLA Nekem úgyis bepárásodik a maszktól a szemüvegem, nem látok semmit se tőle. Nem a pápaszemeseknek találták ezt fel.

GÁBOR Elleszünk nélküle is. Elfogyott az összes pénzem, de legalább kaja van bőven, ha bezár minden. Amit vettem, elegendő lesz jó pár hétig.

KAMILLA Hetekig?

GÁBOR Egy, kettő, három...én itt veled életem végéig is ellennék...ki az én lelkem?

KAMILLA Én vagyok...

GÁBOR S ki vagy te?

KAMILLA Kamilla...

GÁBOR Kamilla vagy...s milyen vagy te Kamilla?

KAMILLA Szép és okos és érzékeny...

GÁBOR A legszebb, a legokosabb és még milyen vagy?

KAMILLA Huncut...

GÁBOR *(nevetve)* Igen...huncut! Ahogy ezt mondod, mintha még jobban szeretnélek. Ha egészségesek leszünk, erre tíz év múlva is emlékezni fogok...lelkem...a holdtól a földig szeretlek...

KAMILLA Mostál kezet?

GÁBOR Még nem.

KAMILLA Akkor tünés, most!

GÁBOR Igenis, húsz másodpercig legalább. Habár ha igaz, hogy megél a vírus két három napot is a műanyagon, semmi esélyünk. Elég ha egy fertőzőtt tüsszentett egyet a boltban, s nem takarta el a száját, mindenki hazavisz egy kicsi koronát. Ha elkapjuk? Ez van...nem mi vagyunk kitéve a veszélynek. Az idősek vigyázzanak s ne mászkáljanak jobbra balra.

KAMILLA Csak édesanyám el ne kapja...Fertőtleníts le mindent, jó?

GÁBOR Hogy az Istenbe? Nem fogok három zsák kaját átmosni. A liszttel mit csináljak? Csirizt akarsz enni? *(Ki)*

KAMILLA Sose mosta meg a kezét előtte, mindig bejött a házba, le se vetette a cipőjét és bedöglött az ágyba. Mindig kupi volt a lakásban... férfi lakás, de mostam és takarítottam utána...ott is ahol ő... Amióta Gáborral vagyok, minden hétvégén hazautazom anyumhoz, egyedül van szegény, csak én vagyok neki. Apámat nem ismertem, a rokonság szétszórva. Szüksége van rám. Gábor meg ez idő alatt, míg én azt hittem, hogy otthon pihen, filmet néz, zenét hallgat...hat hónapja csal... és nem eggyel...nem kettővel...ez a fiú... beteg... itt ezen a kanapén, ahol arról áradozott, hogy mennyire szeret, hogy én vagyok neki a mindene, az élete értelme és a válása után nem is hitte volna, hogy még talál egy ilyen embert mint én... Találtam egy csomó képet róla, meztelenül, a nemiszervéről, még a fenekét is lefotózta, ezeket küldözgette. Megnéztem az üzeneteit, legutolsó hétvégén, mikor el voltam utazva anyumhoz, valami Péternek írt, hogy talált egy hatvan kilós jószágot, s milyen jót kúrtak, s még poénkodtak, hogy Péter is átjön egy túrára...az is lehet, hogy átjött s hármasba nyomták. Úgy beszélt a nőről, mint egy tárgyról...egy megfogható valamiről, ami kielégíti szennyes szexuális fantáziáját...Ki gondolta volna ezt Gáborról? Bárcsak ne piszkáltam volna a telefonját...

GÁBOR Ki az én aranybogaram?

KAMILLA Én vagyok...

GÁBOR Ragyog a ház, ez a két aranykéz...Istenem...ezalatt a pár hét alatt, mintha még jobban megszerettelek volna...

KAMILLA Még jobban ennél?

GÁBOR El nem tudod képzelni, mit jelentesz számomra...valamikor azt hittem, hogy nem jár nekem már szeretet...de te...te a feleségem leszel egy nap...te...te vagy az...

KAMILLA Várom a gyűrűt..majd meglátod, mi lesz a válasz...

*Gábor el, csókot küld az ajtóból.*

KAMILLA Nem...a válasz nem lesz. Egy hímringyóval nem fogok összeházosodni, de most kényszerhelyzet alakult ki. A fodrászom koronavírusos, Olaszországban szedte össze, s nemrég jártam nála. Akkor még nem tudta, de félek, nehogy elkaptam volna tőle. Senkinek se mertem elmondani. Mindennap megmérem titokban a lázam, de az is lehet, hogy tünetmentes vagyok. Annyira hirtelen robbant minden, az iskolák, az intézmények, a világ bezárása...nincs hova mennem, korházba még nincs miért, haza anyumhoz meg most végkép nem. Sose bocsátanám meg magamnak, ha miattam történne vele valami. Marad a házi karantén az ördöggel, legalább amíg lejár a lappangási idő. Ha el is kaptam volna a vírust, inkább ennek a cafkának adjam át, mint másnak, hacsak ő össze nem szedte valamelyik szeretőjétől. Lucifer cinkosa vagyok. Huszonhét napig kell lássam torz mosolyát, halljam szuszogását, az ördöggel kell háljak, abban az ágyban, ahol ő több nőt megdugott...

*Kamilla a színen. Gábor belép.*

GÁBOR Csak látni akartalak...

KAMILLA Itt vagyok...

GÁBOR Adhatok egy csókot?...Szerelmem...Valamire szükséged van?

KAMILLA Nincs.

GÁBOR Ne hozzak egy kis frissítőt?

KAMILLA Köszönöm, nem kérek...

GÁBOR Mit főzzek?

KAMILLA Amit szeretnél.

GÁBOR De mit kívánsz?

KAMILLA Csinálhatsz egy húslevest.

GÁBOR Már megint húslevest?

KAMILLA Akkor miért kérdezed? Azt főzől amit szeretnél, én majd megeszem.

GÁBOR Apropó...hívott anyud, kérdezte, hogy tud neked képet küldeni facebookon.

KAMILLA Miért téged hívott?

GÁBOR Mert nekem van türelmem elmagyarázni a technológiát, nem mint neked...

KAMILLA Már annyiszor elmagyaráztam, le is írtam neki pontról pontra a lépéseket!

GÁBOR Tudom, mondta. Ezért hívott engem. Az én szüleim se bogozzák, kár is fárasztanom magam értük. De a jövendőbeli anyósomnak kedvesen elmagyaráztam...Hiányzol neki, alig várja, hogy lásson.

KAMILLA Én is...én is már nagyon...

GÁBOR De most nem mész sehova, mert nem engedlek. Itt maradsz velem!

KAMILLA Járjon le ez a bolondéria, s haza utazom.

GÁBOR Olyan ez a karantén, mintha nászéjszakán lennék veled*. (megszólal a telefonja)* Hív a természet.

KAMILLA Mindig magával viszi a telefonját vécézés közben. Biztosan nem a természet írt neki, hanem valamelyik a sok közül. Szegény, most nem hívhat fel senkit magához, be kell érje ezzel az egy testtel... tán nem adtam meg neki mindent... pedig nyitott vagyok, nem vagyok egy bezárkozott apáca, nem vagyok prűd, nem vagyok unalmas, van hitem, erkölcsöm, hűségem, mindent megkapott tőlem, mindent amit csak akart...

GÁBOR Vaklárma... elfáradtam, ledölök.

KAMILLA A sok tévézéstől?

GÁBOR Pontosan. A semmittevés lefáraszt.

KAMILLA Akkor csinálj valamit.

GÁBOR Mit kéne csináljak?

KAMILLA Nem tudom...a te lakásod...én meglátom a munkát. Mindig van mit csinálni, én nem tudok csak egy helyben ülni s nem csinálni semmit!

GÁBOR Az a te bajod, nekem nagyon is fekszik ez a karantén. Végre nem csinálhatok semmit, s ha nem tetszik, akkor menj s keress olyat, aki nem ilyen unalmas mint én...

KAMILLA Nem ezt mondtam...

GÁBOR De igen...te annyi mindent csinálsz...dolgozatokat javítasz, regényeket írsz, a lakást rendbe teszed, kijársz szaladni, állandóan sürögsz forogsz, én meg nem csinálok semmit, s hülyén érzem magam..

KAMILLA Ha most erre van szükséged, akkor nincs ezzel semmi baj...

GÁBOR Persze, ezt most csak úgy mondod...tudom, hogy zavar...nem vagyok izgalmas...

KAMILLA Nem ezt mondtam...nekem te vagy a mindenem...

GÁBOR Majd meglátod pár év múlva...mikor elúszik a rózsaszín felhő...itt fogsz hagyni...

KAMILLA Nem kell pár év, már javarészt összecsomagoltam. Már most lelépnék, de hova menjek? Most még albérletet se kapnék, hotelre nincs pénzem, s mást nem ismerek a városban. A suliban új vagyok, amúgy is a kollegáim mind házasok s gyerekesek. Gábor ingyen hotelt biztosít. Haza mennék, édesanyámhoz, de ha Isten őrizzen én is fertőzött vagyok? Nem adhatok át semmit neki, azt nem bocsátanám meg magamnak soha...Karantén naplóm nyolcadik napján semmi tünet, az is lehet, hogy el se kaptam, de nem reckírozhatok. Lejár ez a szar, s elhúztam, többet nem akarom a képét látni...annyi pasi van még odakint, nem fogom egy némber mellett leélni az életem...

GÁBOR *(telefonon, kedvesen, bájosan)* Igen...igen...megnézem minden nap, tegnap nem volt semmi benne...igen...persze, ne aggódj, meg fogod kapni tőlem, itt el nem vesztődik...igen, megértem...s jól vagytok?...igen...én is...én is...mint amennyire most lehet...megy a munka, teszek veszek...várom már, hogy egyéni nyilatkozat nélkül hagyhassam el a lakást...igen...s a szüleid? Igen...Néha még anyáink fel-fel hívják egymást s trécselnek egyet...igen...jó jó...persze, amint megjön, hívni foglak....ok...ok... neked is minden jót. Szia. *(Kamillának, zavartan)* A volt nejem, hogy nem-e kaptam egy levelet...a postacíme még ideszól, pedig mondtam, hogy cserélje le...

KAMILLA Milyen más vagy, mikor vele beszélsz...

GÁBOR Mindig eszembe jut, mikor a szeretője voltam, a pasas tudta...ő is csalta, nem kellett annyira meghúzzuk magunkat... mennyit győzködtem, hogy hagyja ott az urát...őszintén szerettük egymást...végül csak összeházasodtunk, s öt év házasság után otthagyott...csak úgy...egy napról a másikra...vasárnap este még azt mondta, hogy szeret...másnap meg bejelentette, hogy lelép...mindenféle magyarázat nélkül...legutóbb a közjegyzőnél láttam, aláírtuk a papírokat, távozáskor, sose felejtem azt mondta, köszönöm...gondoltam magamban, menj a jó büdös picsába...pedig tudod, hogy nem beszélek csúnyán... azóta csak a hivatalos ügyek miatt beszélünk...de nem haragszom rá...ez valamiért így kellet, hogy legyen...lehet azért, hogy téged megismerjelek, s elcsábítsalak, s meghódítsalak...

KAMILLA Kérdezz valamit tőlem...bármit

GÁBOR Mit kérdezzek?

KAMILLA Amit akarsz.

GÁBOR De nincs mit kérdezzek...tudom, hogy mire gondolkodsz...most azt akarod, hogy minden egyenlő legyen...ha én beszéltem, akkor te is kell!

KAMILLA Nem feltétlen...csak egy gondolat volt.

GÁBOR Persze...igen...

KAMILLA Az embernek néha jól esik, ha kérdéseket tesznek fel...

GÁBOR De mit kérdezzek? Nincs mit kérdezzek...na..ez van..

KAMILLA Például azt, hogy nekem milyen kapcsolataim voltak..hogyan éltem meg ezeket..

GÁBOR Tudom már...elmondtad...

KAMILLA Te is elmesélted már többször a válásodat, s én mindig meghallgattalak, akárhányszor feljött.

GÁBOR Mert te kérdezed, s ha kérdezed, akkor válaszolok.

KAMILLA Azért kérdezem, mert ...

GÁBOR Miért kérdezed?

KAMILLA Mert nincs más mit kérdezzek...

GÁBOR Te olyasvalamit vársz el tőlem, ami nem én vagyok...én ennyi vagyok...ha tetszik elfogadod, ha nem...nem kötelezlek, hogy velem légy...nem kötöttelek a kaloriferhez, s nem tartalak itt erőszakkal...bármikor elmehetsz...*(ki)*

KAMILLA Elmennék, egy percig se ülnék itt...de hova menjek? Menjek az utcára? Fagyoskodjak egy padon? Ha mellette maradok, vagy ő öl meg engem, vagy én ölöm meg őt...milyen vak voltam eddig, de most már tisztán látok. Verbálisan egy agresszív, gyilkos gaz. Nem tudok vele kommunikálni, csak felszínesen, nem tudok vele órákat beszélgetni, mindig kibújik alóla, hallgat, nem mondd semmit vagy megöli a beszélgetést az aroganciájával... egy beszédgyilkos.

GÁBOR Kérlek, amikor feltörlöd a fürdőszobát, ne hagyd a vederben a vizet, mert büdös!

KAMILLA Nem én hagytam benne!

GÁBOR Akkor ki az Isten? S a szappantartóból öntsd ki néha a vizet!

KAMILLA Két hét már eltelt, tizennégy napja, hogy találkoztam a fodrászommal, még várok a 27-dik napig s kirepülök ebből a börtönből. Nincs lázam, nem köhögök, nem vagyok fáradt. Felemészt ez a toxikus légkör, az immunrendszerem legyengülhet. Ma olvastam, hogy egy velem egyidős nő életét vesztette a koronavírus miatt, pedig makk egészséges volt. Most törli a földet...éjfél van...biztos ledöglik egy sorozat elé...még szeretem...nehéz természetű, de nagy a szíve...néha túl nagy is, jut másnak is belőle...A volt felesége is biztos ezért hagyta el... a karantén naplóm tizennegyedik napján tartok...

GÁBOR Még dolgozol vagy nézünk egy filmet?

KAMILLA Még írok egy keveset...

GÁBOR Adj egy csókot, hogy bocsássak meg neked...

KAMILLA Nem...én kérek elnézést...nem kéne elvárásaim legyenek veled szembe...ez vagy te...nem változtathatlak meg...

GÁBOR Nem...de tudod, hogy érdekel az amit csinálsz...nagyon is érdekel...csak én nem kérdezek, nem beszélek, nem hívok...általában engem hívnak a barátok is...én kevésbé...

KAMILLA Tudom...

GÁBOR Mit kérdezzek...ez az első kérdésem...mit akarod, hogy kérdezzek tőled Kamilla?

KAMILLA Kérdezd meg, hogy miről írok épp most?

GÁBOR Miről írsz Kamilla?

KAMILLA Két emberről, s a hűtlenségről...

GÁBOR Aha...s tragédia lesz?

KAMILLA Igen...

GÁBOR Ki hal meg a végén?

*Tévézés közben.*

GÁBOR A csapból is csak a korona folyik ki. Olaszországban csak ma 919 halott. Meg vagyok győződve, hogy a kínaiak fejlesztették ki a vírust a titkos laboratóriumukban, hogy meggyengítsék a Földet. Politika ez az egész.

KAMILLA Ezek csak felvetések.

GÁBOR Csak úgy magától pottyant volna ide a vírus?

KAMILLA A denevérektől terjedt át az emberekre.

GÁBOR Ezzel csak etetnek minket!

KAMILLA Kimegyek szaladni...

GÁBOR Nehogy valamit haza hozz!

KAMILLA Csak itt leszek a tömbház körül.

GÁBOR Várj...ki az én szívem?

KAMILLA Én vagyok...

GÁBOR S ki vagy te?

KAMILLA Betokosodott Kamilla...

GÁBOR Betokosodott Kamilla vagy. Milyen hamar elrepült veled ez a hónap. Mintha csak most kezdődött volna a karantén...

KAMILLA Huszonhat napja...

GÁBOR Elraboltad a szívemet ez idő alatt...

*Kamilla el. Gábor nézi még egy darabig a televíziót, majd ránéz Kamilla laptopjára. Gondolkodik, majd kinyitja és olvasni kezd. Kis idő múlva becsukja. Sápadtan előre néz. Kamilla belép.*

KAMILLA Kesztyűt kell húzzak, lehűlt az idő...mi a baj?

GÁBOR Te kényszerből ülsz most csak velem? Mindez csak színjáték volt? Mert nincs hova menned?

KAMILLA Elolvastad a naplómat?

GÁBOR Te beléptél a telefonomba?

KAMILLA Most kiteszel?

GÁBOR Hogy kérdezhetsz ilyet...

KAMILLA Miért csináltad? Pont itt, ahol mi szerelmeskedtünk...te pedig szennyes orgiákat szerveztél...Ki tudja miket szedtél össze...

GÁBOR Mindig védekeztem...

KAMILLA El akartad egyáltalán mondani?

GÁBOR El akartam...hagyd, hogy megmagyarázzam...

KAMILLA Mit akarsz megmagyarázni? Hogy fűvel fával dugtál, mialatt mi együtt voltunk...

GÁBOR Voltunk?...miért beszélsz múlt időben?

KAMILLA Neked segítségre van szükséged...

GÁBOR Te vagy az én segítségem... a rációm...miután otthagyott a feleségem, nehezen kaptam össze magam...nem vagyok gyenge idegzetű, de először életemben gondoltam arra, hogy végzek magammal... ő volt a mindenem... naívan hittem az örökké tartó szerelemben s pofára estem... ha nem lettek volna a barátaim meg a szüleim...most nem állnék itt előtted...utána nem tudtam már többet bízni a nőkben...

KAMILLA Én nem vagyok a volt nejed...én Kamilla vagyok...és annak már hány éve...

GÁBOR Ennek semmi köze hozzád...én egy percig sem kételkedtem a mi szerelmünkben!

KAMILLA Jó voltam hozzád, semmi rosszat nem tettem neked...

GÁBOR Te egy angyal vagy...veled kezdtem megtalálni az egyensúlyt az életemben...de a válás után tönkrementen...bekerültem egy ördögi körbe, ahonnan nehéz kilépni...időre van szükségem...

KAMILLA Időre? Mire kell idő?

GÁBOR Hogy újból bízni tudjak...mikor hétvégente elmentél...üresség támadt rám...minden éjjel megöleltem a paplanodat, hogy érezzem az illatod... nehéz nekem, mikor elutazol...

KAMILLA De mindig visszajöttem...anyámnak szüksége van rám..nem hagyhatom magára...

GÁBOR Tudom... végig te jártál az eszemben...rámzuhant egy üresség, amit felszínes szexszel pótoltam...de egyik sem jelentett semmit, futó kalandok voltak, utána meg mindig úgy éreztem magam, mint egy darab szar...

KAMILLA Én ezt nem érdemlem meg...

GÁBOR Igazad van...engem sem így neveltek fel a szüleim...nem tudom mikor lett belőlem egy könnyelmű ördög...

KAMILLA Beszélhettél volna az érzéseidről...tudtam volna segíteni...

GÁBOR De én nem beszélek...ezt tudod jól...főleg ezekben a pillanatokban, nem tudok beszélni...nem megy... a telefonnal meg minden egy gombnyomásnyira van tőlünk... pár imponáló kép s kész.

KAMILLA Most még tombol benned a vér, de fölötted is elrepül az idő, s a fekete fene se fog többet egy kopott, vénemberre nézni... akkor majd felébredsz, de már késő lesz...

GÁBOR De most olyan vagyok, mint a kisgyermek a játékboltban, mindent le akarok venni a polcról... mikor itt voltál, soha nem éreztem szükségét rá...

KAMILLA Szóval az én hibám? Hét napból ötöt együtt töltöttünk. Én utazok fel s le, a fél életem az úton töltöm, hogy veled is meg anyámmal is legyek...neki nincs senkije, nem hagyhatom egyedül!

GÁBOR Folyton azt kérdeztem magamtól, mi van ha nem jön vissza...mi van utoljára látom...mi van, ha ő is lelép, mint a volt nejem...pánikoltam... azzal nyugtattam magam, ha nem jön vissza, akkor van legalább egy mentsváram...akkor van amihez nyúljak...akkor levehetek bármit a játékos polcról...

KAMILLA Hányszor történt?

GÁBOR Nem tudom...

KAMILLA Kikkel?

GÁBOR Nem tudom Kamilla...nem tudom...párnak még a nevére se emlékszem...feljöttek, megtörtént ami kell, s leléptek...s ha ez nyugtat...nem tudtam mindig végig csinálni...

KAMILLA Nem nyugtat..

GÁBOR Tudom, hogy neked semmit se jelent, de nekem igen...én szeretlek...ebben biztos vagyok, s mindennek ellenére, ez nem változott soha...én nem hagylak el. Mikor a volt nejem elvitte a cuccait a lakásból, megkérdeztem tőle, szerettél te egyáltalán engem?..azt válaszolta, lehet..lehet... én lojális típus vagyok, ha nem is tűnök annak...de nehéz bíznom, ragaszkodnom úgy, ahogy eddig hittem...

KAMILLA Hogy áradoztál, hogy szeretsz...

GÁBOR Ez igaz is...de az ember tud szeretni, s mellette még kúrhat jobbra balra...túl hamar kimondtuk a dolgokat...

KAMILLA De ha abban a pillanatban úgy éreztem...

GÁBOR Tudom, én is...kicsi érzékenyem...lelkem lelke...ne haragudj...megbántottalak...nem akartam...nem volt szándékomban...én belül rothadt vagyok...de te újraélesztetted a szívem, s nem tudtam hova tenni ezt az érzést, nem tudtam kezelni a helyzetet s elbuktam...én nem tartalak vissza...ha el akarsz menni, megértem...de adj még egy esélyt nekem...engedd meg, hogy bebizonyítsam, hogy nem vagyok egy rossz ember... az élet néha olyan sötét helyekre sodor, ahonnan nehéz kitalálni...de te vagy a fény az életemben...ne add fel azt amink van...bízz bennünk... jó lesz minden...kincsem...

KAMILLA Nem tudom...

GÁBOR Ez nem a te küzdelmed...ez az enyém...neked semmi közöd ehhez...ez az én beteg agyam...maradj velem...ne menj el....

KAMILLA Senki se csalt még meg...soha...soha nem éreztem még ennyire megalázva magam...megalázva...szembeköpve...bárcsak ne lettem volna ennyire vak... minden túl tökéletes volt...még pont te kérdezted, hol van a kutya elásva...

GÁBOR Higgy bennünk...az érzések még itt vannak...nem tüntek el.

KAMILLA Még azt se mondtad, hogy többet nem csinálod...még meg se ígérted...s én hülye számítottam rá, hogy megígéred, hogy többet soha...soha...

GÁBOR Nincs bizonyosság...ezt már megtanultam...semmi se biztos...a volt nejemmel is azt hittem, hogy halálunkig együtt leszünk.

KAMILLA Akkor mit vársz el? Bocsássak meg? Menjek vissza hozzád? Hogy te továbbra is nyakra-főre csalj?

GÁBOR Adj nekünk időt...ne siess...kezdjünk tiszta lapot...elkapkodtuk a dolgokat...de hidd el, nem vagyok Lucifer, mint ahogy te azt hiszed...csak időt kérek, hogy helyére pattanjanak bennem a dolgok...

KAMILLA Mennyi időt?

GÁBOR Nem tudom Kamilla...nem tudom...honnan tudnám ezt megmondani?

KAMILLA Át kell gondolnom..

GÁBOR Gyere...

KAMILLA Ne...hagyj most kérlek...

GÁBOR Van időd...én nem teszlek ki...gondold át...szeretlek....annyira szeretlek, mint még soha, jobban szeretlek tegnapnál s kevésbé mint holnap...

KAMILLA Ne...ezt most ne...

GÁBOR Ne mondj semmit...de én szeretlek...szeretlek...

*Ugyanaz a living, pár hét múlva.*

GÁBOR Nem akarok visszamenni dolgozni.

KAMILLA Tudom, de muszáj.

GÁBOR Miért nem maradhatok csak még egy hetet itthon? Csak egy hetet?

KAMILLA Nem volt elég hét hónap? Majd felkopott az állunk. Örülj neki, hogy visszavettek a gyárba. Legalább lesz miből kifizessük az adósságot.

GÁBOR Holnaptól te is kezded a sulit...

KAMILLA Bevallom, már hiányoztak a kölykök... lassan visszaáll az élet a régi kerékvágásba...

GÁBOR Megyek, ne késsek el már az első nap.

KAMILLA Mikor érsz haza?

GÁBOR Délutáni váltásba tettek, éjfél után valamikor. Mivel fogsz várni?

KAMILLA Meleg vacsorával... Gábor...Szeretlek.

GÁBOR Becsszóra?

KAMILLA Becsszóra.

*Gábor csókot küld az ajtóból, majd elmegy. Kamilla kinéz utána az ablakon, telefonjára néz, összekapja a házat, leül a laptop elé.*

KAMILLA Karantén naplóm utolsó napja. Nem hinném, hogy megfertőződtem volna, hacsak nem voltam teljesen tünetmentes. A 27-dik nap után vártam még egy hetet s meglátogattam anyumat. Több mint két hónapja nem láttam, már nagyon hiányzott. Gáborral újból s újból átbeszéltük a történteket...legalább volt egy jó témánk. A karantén végül megmentette a kapcsolatunkat, adtam még egy esélyt neki, kár lett volna ezért mindent felrúgni. Most mintha mégjobban meglennénk...újból ott repkednek a pillangók a pocakban...

*Megszólal a csengő. Kamilla kirúzsozza a száját, befújja parfümmel a nyakát, ajtót nyit. Egy férfi lép a színre.*

FÉRFI Szia. Örülök, hogy végre élőben is találkozunk, nem csak online...jól nézel ki...sokkal jobban mint a tinderes képeken...

KAMILLA Kösz.

FÉRFI Szép a lakásod...

KAMILLA Moss kezet kérlek.

FÉRFI Ok...hol a mosdó?

KAMILLA Balra az első ajtó...

FÉRFI Egyedül laksz itt? Van egy csomó férfi cucc a fürdőben...

KAMILLA Üljünk le.

FÉRFI Őszintén bevallom, meglepett, hogy felhívtál magadhoz...bátor csajnak tűnsz...de ne félj, nem vagyok egy pszihopata gyilkos...

KAMILLA Ne beszéljünk...csókolj meg...

FÉRFI Csak így?

KAMILLA Csak így...

FÉRFI Nem iszunk előbb valami?

KAMILLA Nincs időnk...

*Kamilla megcsókolja. A férfi először óckodik, majd élvezni kezdi.*

KAMILLA Ugye nem vagy koronavírusos?

FÉRFI Nem hiszem...

*Folytatják a csókot. A férfi hirtelen megáll a csókolózásból s tüsszent egyet.*

*Sötét*